Euroopan kansantalouden tilinpito- ja aluetilinpitojärjestelmästä Euroopan unionissa annetulla Euroopan parlamentin ja neuvoston asetuksella (EU) N:o 549/2013 komissiolle siirretyn delegoitujen säädösten antamisvallan käyttämisestä

1. JOHDANTO

Euroopan parlamentin ja neuvoston asetuksella (EU) N:o 549/2013 perustettiin Euroopan kansantalouden tilinpitojärjestelmä 2010 (EKT 2010). EKT 2010 on kansantalouden tilinpidon ja aluetilinpidon järjestelmä, joka vastaa unionin talous-, sosiaali- ja aluepolitiikan tarpeisiin. Se sisältää

a)menetelmän (asetuksen liite A), joka koskee yhteisiä standardeja, määritelmiä, luokituksia ja tilinpitosääntöjä ja jota on käytettävä tilien ja taulukoiden laatimiseen vertailukelpoisin perustein EU:n tarpeisiin;

b)ohjelman (asetuksen liite B), jossa vahvistetaan määräajat, joihin mennessä jäsenvaltioiden on toimitettava komissiolle (Eurostat) a alakohdassa tarkoitetun menetelmän mukaisesti laadittavat tilit ja taulukot.

Asetuksella (EU) N:o 549/2013 siirretään komissiolle valta antaa delegoituja säädöksiä

·EKT 2010 -menetelmää koskevista muutoksista, joilla täsmennetään ja parannetaan sen sisältöä yhdenmukaisen tulkinnan tai kansainvälisen vertailukelpoisuuden varmistamiseksi, edellyttäen ettei niillä muuteta peruskäsitteitä, ettei niiden täytäntöönpano edellytä lisävaroja Euroopan tilastojärjestelmän piiriin kuuluvilta tuottajilta eikä niiden soveltaminen aiheuta muutoksia omiin varoihin (2 artiklan 2 kohta);

·menetelmästä, jota käytetään välillisten rahoituspalvelujen laskentaan ja kohdentamiseen kansantalouden tilinpidossa liitteessä A selostetun menetelmän mukaisesti. Tätä valtaa käytetään ennen 17 päivää syyskuuta 2013 vahvistamalla tarkistettu menetelmä välillisten rahoituspalvelujen laskentaa ja kohdentamista varten (2 artiklan 4 kohta);

·tutkimusta ja kehittämistä koskevien jäsenvaltioiden EKT 2010 -tietojen luotettavuuden ja vertailukelpoisuuden varmistamiseksi; tutkimus- ja kehittämismenot kirjataan kiinteän pääoman bruttomuodostuksena. Käyttäessään valtaansa tämän kohdan nojalla komissio varmistaa, että tällaisista delegoiduista säädöksistä ei aiheudu merkittäviä hallinnollisia lisärasitteita jäsenvaltioille tai vastaajayksiköille (2 artiklan 5 kohta).

Lisäksi asetuksessa (EU) N:o 549/2013 korostetaan, kuinka tärkeää on, että komissio asiaa valmistellessaan toteuttaa asianmukaiset kuulemiset. Myös asetuksella (EY) N:o 223/2009 perustettua Euroopan tilastojärjestelmää käsittelevää komiteaa kuullaan ennen valtuuksien käyttöä (johdanto-osan 24 kappale).

2. OIKEUSPERUSTA

Tätä kertomusta edellytetään asetuksen (EU) N:o 549/2013 7 artiklan 2 kohdassa, jossa siirretään komissiolle valta antaa delegoituja säädöksiä viideksi vuodeksi 16. heinäkuuta 2013 alkaen. Komission on laadittava siirrettyä säädösvaltaa koskeva kertomus viimeistään yhdeksän kuukautta ennen viiden vuoden pituisen kauden päättymistä.

3. SIIRRETYN SÄÄDÖSVALLAN KÄYTTÄMINEN

Komissio on antanut kaksi delegoitua säädöstä asetuksen (EU) No 549/2013 voimaantulon jälkeen:

·Komission delegoitu asetus (EU) 2015/1342, jolla muutetaan toimialoittaisen tuoteluokituksen (CPA) menetelmää; sekä

·Komission delegoitu asetus (EU) 2015/1365 tutkimus- ja kehittämismenoja koskevien tietojen siirtomuodosta.

Komissio ei ole antanut delegoitua asetusta menetelmästä välillisten rahoituspalvelujen laskentaa ja kohdentamista varten kansantalouden tilinpidossa (asetuksen (EU) N:o 549/2013 2 artiklan 4 kohta). Käytyään asiaankuuluvat neuvottelut jäsenvaltioiden kanssa se on päättänyt olla muuttamatta menetelmää välillisten rahoituspalvelujen laskentaa ja kohdentamista varten.

a) Komission delegoitua asetusta (EU) 2015/1342, jolla muutetaan toimialoittaisen tuoteluokituksen menetelmää, pidettiin tarpeellisena EKT 2010:ssä mainitun CPA:n tarkistuksen johdosta.

Euroopan parlamentin ja neuvoston asetus (EY) N:o 451/2008, jolla vahvistettiin uusi CPA (jäljempänä ’CPA 2008’), annettiin EU:n tilastovaatimusten huomioon ottamiseksi. Sitä muutettiin komission asetuksella (EU) N:o 1209/2014 (jolla vahvistettiin ’CPA 2.1’) säilyttämään vertailukelpoisuus ja johdonmukaisuus kansainvälisten tuoteluokitusstandardien, eli Yhdistyneiden kansakuntien ajantasaistetun yhteisen tavaraluokituksen (’CPC Ver.2’) kanssa.